**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  10 – 6 – 2025

**ΑΜΑΡΟΥΣΙΟΥ Αρ. Πρ.:** 123

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020788 **Fax:**2108020788

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ : ΥΠΑΙΘΑ (υπόψη κας Υπουργού Παιδείας), Συνήγορο του Πολίτη, Δ. Ο. Ε.**

**Κοινοποίηση: Δ/νση Π. Ε. Β΄ Αθήνας, Συλλόγους Εκπ/κών Π. Ε. της χώρας, ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

**ΑΝΑΦΟΡΑ – ΚΑΤΑΓΓΕΛΙΑ**

**σε βάρος των ενεργειών του Δ/ντή Π. Ε. Β΄ Αθήνας**

Το Δ. Σ. του Συλλόγου Εκπ/κών Π. Ε. Αμαρουσίου καταγγέλλει και καταδικάζει απερίφραστα και κατηγορηματικά τις ενέργειες του κου Διευθυντή Π. Ε. Β΄ Αθήνας σύμφωνα με τις οποίες εσκεμμένα και αδικαιολόγητα αποφεύγει να συναντήσει και να συνομιλήσει με το Δ. Σ. του σωματείου μας, παρά τα αλλεπάλληλα γραπτά αιτήματα για συνάντηση και συνεργασία μαζί του, τα οποία έχουμε υποβάλλει αρκετές φορές σε διάστημα πλέον του τελευταίου ενάμιση χρόνου, με δεδομένο ότι η τελευταία συνάντηση του Δ. Σ. του σωματείου μας με τον κο Δ/ντή Π. Ε. Β΄ Αθήνας πραγματοποιήθηκε στις 29 – 1 – 2024.

Συγκεκριμένα παρά τα έγγραφα αιτήματα του σωματείου μας και τις επανειλημμένες τηλεφωνικές οχλήσεις του Προέδρου του σωματείου μας στην γραμματεία του κου Δ/ντή Π. Ε. Β΄ Αθήνας προκειμένου να κανονιστεί συνάντηση μεταξύ του Δ. Σ. του σωματείου μας και του κου Δ/ντή Π. Ε. Β΄ Αθήνας, εδώ και ενάμιση χρόνο, για ζητήματα που αφορούν προβλήματα λειτουργίας των σχολικών μονάδων και των εκπαιδευτικών της περιοχής ευθύνης του σωματείου μας αρμοδιότητας της Δ/νσης Π. Ε. Β΄ Αθήνας, εισπράττουμε συνεχείς αρνήσεις ή υποσχέσεις ότι θα ειδοποιηθούμε εν ευθέτω χρόνο ώστε να συναντηθούμε με τον κο Δ/ντή Π. Ε. Β΄ Αθήνας.

Δεν είναι η πρώτη φορά που ο Διευθυντής Π. Ε. Β΄ Αθήνας αρνείται και αποφεύγει να συναντήσει τα Δ. Σ. των πρωτοβάθμιων σωματείων των εκπ/κών της Β΄ Δ/νσης Π. Ε. Αθήνας, αφού κατά πάγια και διαρκή τακτική του ακόμα κι όταν προκηρύσσονται παραστάσεις διαμαρτυρίας από τα ομώνυμα σωματεία φροντίζει πάντα να απουσιάζει από την έδρα της Δ/νσης Π. Ε. Β΄ Αθήνας τόσο ο ίδιος όσο και η αναπληρώτρια του κα Προϊσταμένη Εκπ/κών Θεμάτων της ομώνυμης Δ/νσης. Δυστυχώς όμως, παρατηρούμε ότι πλέον με τη στάση του «έχει υπερβεί τα εσκαμμένα», εφόσον αρνείται ή αποφεύγει ακόμα και να δεχτεί για συνομιλία και συνεργασία τα Δ. Σ. των σωματείων των εργαζόμενων εκπαιδευτικών της Δ/νσης Π. Ε. στην οποία προΐσταται κατόπιν αιτήματός τους και χωρίς να υπάρχει κανενός είδους διαμαρτυρία ή κινητοποίηση εργαζομένων.

Πληροφορούμε την πολιτική ηγεσία του ΥΠΑΙΘΑ ότι κατά νόμο (Ν. 1264/1982) οι Δ/ντές Π. Ε. οφείλουν να δέχονται σε ακρόαση και να συνεργάζονται με τα Δ. Σ. των

πρωτοβάθμιων και δευτεροβάθμιων συνδικαλιστικών οργανώσεων των εκπαιδευτικών όσο κι αν αυτά δεν είναι της αρεσκείας τους, όπως επίσης (πληροφορούμε την πολιτική ηγεσία του ΥΠΑΙΘΑ) ότι οι Δημόσιες υπηρεσίες αρμοδιότητας του ΥΠΑΙΘΑ οφείλουν να απαντούν εγγράφως στα αιτήματα των φορέων και πολιτών που απευθύνονται σε αυτές εντός συγκεκριμένου χρονικού διαστήματος.

Καλό θα ήταν λοιπόν η πολιτική ηγεσία του ΥΠΑΙΘΑ να πληροφορήσει αρμοδίως για όλα τα παραπάνω τον κο Δ/ντή Π. Ε. Β΄ Αθήνας ώστε να συμμορφωθεί και να εφαρμόσει τις κείμενες διατάξεις των νόμων προκείμενου να αποφευχθεί η εκ νέου διοικητική εκτροπή και επικείμενη κατάρρευση της Δ/νσης Π. Ε. Β΄ Αθήνας, για μια ακόμη φορά, υπό την διοίκηση του κου Χ. Μπαμπαρούτση, για την προστασία τόσο του κύρους της υπηρεσίας όσο και της λειτουργίας των σχολικών μονάδων της Δ/νσης Π. Ε. Β΄ Αθήνας, τα οποία έχουν πληγεί ανεπανόρθωτα από τις αδικαιολόγητες ενέργειες του συγκεκριμένου Δ/ντή Π. Ε. Β΄ Αθήνας.

Για όλα τα παραπάνω αιτούμεθα συνάντηση με την κα Υπουργό Παιδείας και τις αρμόδιες υπηρεσίες του ΥΠΑΙΘΑ ώστε να εξευρεθεί μια λύση και να πάψει αυτή η απαράδεκτη συμπεριφορά του κου Δ/ντή Π. Ε. Β΄ Αθήνας σε βάρος πολιτών – εκπαιδευτικών που έχουν εκλεγεί για να εκπροσωπούν τους συναδέλφους και στο πλαίσιο του θεσμικού τους ρόλου υποβάλλουν τα αιτήματά τους στις κρατικές υπηρεσίες και σε μόνιμη βάση αυτά αγνοούνται πλήρως.

Αντιστοίχως απευθυνόμαστε δια της παρούσης στον ΣΥΝΗΓΟΡΟ ΤΟΥ ΠΟΛΙΤΗ ζητώντας την άμεση παρέμβασή του και την έγγραφη οδηγία του προς τις υπηρεσίες της Δ/νσης Π. Ε. Β΄ Αθήνας και τον Προϊστάμενο τους Δ/ντή Π. Ε. Β΄ Αθήνας, ώστε να εφαρμόσουν τα προβλεπόμενα από τον νόμο για την αντιμετώπιση της επικοινωνίας της συγκεκριμένης υπηρεσίας με τους πολίτες στο πλαίσιο της ικανοποίησης – απάντησης των αιτημάτων που υποβάλλονται από το σωματείο μας προς τη Δ/νση Π. Ε. Β΄ Αθήνας και τον Δ/ντή Π. Ε. Β΄ Αθήνας.

Καλούμε το Δ. Σ. της Δ. Ο. Ε. να επιληφθεί του θέματος και να προβεί σε έκδοση καταγγελίας σε βάρος των συγκεκριμένων ενεργειών του κου Δ/ντή Π. Ε. Β΄ Αθήνας.

